b'\n_START_ARTICLE_\nPianisti (elokuva)\n_START_SECTION_\nJuoni\n_START_PARAGRAPH_\nElokuva alkaa, kun W\xc5\x82adys\xc5\x82aw Szpilmanin ty\xc3\xb6paikkaan, varsovalaiseen radioon osuu pommi. Szpilman saa kuulla radiosta kotonaan, ett\xc3\xa4 Yhdistynyt kuningaskunta on julistanut sodan Saksalle. Uskoen, ett\xc3\xa4 sota on ohi nopeasti, Szpilmanin perhe iloitsee uutisesta._NEWLINE_Kuukaudet kuluvat ja juutalaisten elinolot heikentyv\xc3\xa4t ja heid\xc3\xa4n oikeutensa pienenev\xc3\xa4t: perheet saavat pit\xc3\xa4\xc3\xa4 taloudessaan vain rajoitetun m\xc3\xa4\xc3\xa4r\xc3\xa4n rahaa, he joutuvat k\xc3\xa4ytt\xc3\xa4m\xc3\xa4\xc3\xa4n k\xc3\xa4sivarsinauhoja ja lopulta heid\xc3\xa4t pakotetaan muuttamaan Varsovan ghettoon. Siell\xc3\xa4 he joutuvat kohtaamaan n\xc3\xa4l\xc3\xa4n ja natsien jatkuvan n\xc3\xb6yryytt\xc3\xa4misen. Lopulta juutalaiset kootaan yhteen keskitysleireille karkottamista varten. W\xc5\x82adys\xc5\x82aw pelastuu keskitysleirilt\xc3\xa4 viime hetkell\xc3\xa4 tutun juutalaispoliisin avulla. Erotettuna perheest\xc3\xa4\xc3\xa4n W\xc5\x82adys\xc5\x82aw selviytyy Varsovan ghetossa ja sen ulkopuolella h\xc3\xa4net muistavien ihmisten avulla._NEWLINE_Muutama vuosi kuluu ja Varsova on raunioina. Puolalaisten vastarinta kasvaa jatkuvasti ja Szpilmanin kohtalona on todenn\xc3\xa4k\xc3\xb6isemmin n\xc3\xa4lk\xc3\xa4kuolema kuin natsien luodit. H\xc3\xa4n etsii raunioista ruokaa ja er\xc3\xa4\xc3\xa4n etsinn\xc3\xa4n aikana h\xc3\xa4n l\xc3\xb6yt\xc3\xa4\xc3\xa4 suolakurkkuja t\xc3\xb6lkiss\xc3\xa4, mutta ei t\xc3\xb6lkinavaajaa. Er\xc3\xa4\xc3\xa4st\xc3\xa4 talosta h\xc3\xa4n kuitenkin l\xc3\xb6yt\xc3\xa4\xc3\xa4 ty\xc3\xb6kaluja, ja kun Szpilman aloittaa t\xc3\xb6lkin avaamisen, h\xc3\xa4n huomaa saksalaisen upseerin, kapteeni Wilm Hosenfeldin katselevan. T\xc3\xa4m\xc3\xa4 saa tiet\xc3\xa4\xc3\xa4 Szpilmanin olevan juutalainen pianisti. Hosenfeld pyyt\xc3\xa4\xc3\xa4 Szpilmania soittamaan h\xc3\xa4nelle ja Szpilman tekee ty\xc3\xb6t\xc3\xa4 k\xc3\xa4sketty\xc3\xa4 soittaen Fr\xc3\xa9d\xc3\xa9ric Chopinin Balladin nro 1 G-mollissa. Rakennukseen perustetaan my\xc3\xb6hemmin kapteeni Hosenfeldin johtama esikunta, jonka ullakolla Szpilman piilottelee. Hosenfeld tuo ullakolla asuvalle, pahasti aliravitulle Szpilmanille s\xc3\xa4\xc3\xa4nn\xc3\xb6llisesti ruokaa (ensimm\xc3\xa4isess\xc3\xa4 ruokaer\xc3\xa4ss\xc3\xa4 on mukana my\xc3\xb6s t\xc3\xb6lkinavaaja suolakurkkut\xc3\xb6lkki\xc3\xa4 varten)._NEWLINE_Muutaman viikon kuluttua saksalaisten joukot vet\xc3\xa4ytyv\xc3\xa4t Varsovasta puna-armeijan etenemisen tielt\xc3\xa4. Kapteeni Hosenfeld ja monet muut saksalaiset vangitaan. Hosenfeld anoo piikkilanka-aidan ohi k\xc3\xa4velev\xc3\xa4\xc3\xa4 juutalaista muusikkoa ottamaan yhteytt\xc3\xa4 Szpilmaniin, jotta t\xc3\xa4m\xc3\xa4 voisi auttaa h\xc3\xa4nt\xc3\xa4. Paikalle saapuessaan Szpilman l\xc3\xb6yt\xc3\xa4\xc3\xa4 kuitenkin vain tyhj\xc3\xa4n pellon.\n_START_SECTION_\nMy\xc3\xb6hempi arvostus\n_START_PARAGRAPH_\nVuonna 2016 Pianisti \xc3\xa4\xc3\xa4nestettiin BBC:n kyselyss\xc3\xa4 vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa. The New York Timesin kriitikot valitsivat Pianistin vuonna 2004 yhdeksi kaikkien aikojen tuhannesta parhaasta elokuvasta maailmassa.'